paragraph_text: Motivi za prekid neprijateljstava mogu biti različiti. Na nižoj razini su obično humanitarne prirode - omogućavanje da se s bojišta ili s ničije zemlje sklone poginuli i ranjenici, izvlačenje civila ili razmjena zarobljenika. Na višoj razini prekid vatre predstavlja nužan preduvjet za pregovore s ciljem da se sklopi trajnije i formalno primirje ili mirovni ugovor.